**ALŪKSNES NOVADA PAŠVALDĪBA**

**ZIEMERU PAMATSKOLA**

Izglītības iestādes reģistrācijas Nr.4412900914

“Pamatskolā”, Māriņkalnā, Ziemera pagastā, Alūksnes novadā, LV-4332

tālrunis 64381298, e-pasts [skola.ziemeri@aluksne.lv](mailto:skola.ziemeri@aluksne.lv)

**Direktore Ilze Andronova**

**PAŠNOVĒRTĒJUMA ZIŅOJUMS**

**Aktualizēts 2020**

|  |  |
| --- | --- |
| 1. VISPĀRĪGĀ DAĻA    1. Izglītojamo skaits    2. Īstenotās izglītības programmas    3. Pedagogu un atbalsta personāla nodrošinājums un pieejamība    4. Ziemeru pamatskolas vīzija un vērtības    5. Projekti    6. Audzināšanas darbs    7. Akreditācijas komisijas ieteikumu īstenošana 2. KRITĒRIJU PAŠVĒRTĒŠANAS REZULTĀTI    1. Kritērijs “Mācību saturs”   2.2. Kritērijs “Izglītojamo drošības garantēšana” | 3  5 |
|  |  |

**SATURS**

**1.VISPĀRĪGĀ DAĻA**

2019./2020.mācību gadā Ziemeru pamatskolā mācījās 80 skolēni pamatizglītības programmās un 36 bērni pirmsskolas izglītības programmā. 2020.gada 1.septembrī skolā mācības uzsāka 79 skolēni pamatizglītības programmās un 32 bērni pirmsskolas izglītības programmās.

2019./2020.mācību gadā Ziemeru pamatskola īstenoja 3 izglītības programmas:

-Vispārējās pamatizglītības programmu (programmas kods 21011111);

-Speciālās pamatizglītības programmu izglītojamiem ar garīgās attīstības traucējumiem (programmas kods 21015811);

-Vispārējās pirmsskolas izglītības programmu (programmas kods 01011111).

2020./2021.mācību gadā skola īsteno 5 izglītības programmas:

-Vispārējās pamatizglītības programmu (programmas kods 21011111);

-Speciālās pamatizglītības programmu izglītojamiem ar garīgās attīstības traucējumiem (programmas kods 21015811);

-**Speciālās pamatizglītības programmu izglītojamajiem ar smagiem garīgās attīstības traucējumiem vai vairākiem smagiem attīstības traucējumiem (programmas kods 21015911);**

-Vispārējās pirmsskolas izglītības programmu (programmas kods 01011111);

-**Speciālās pirmsskolas izglītības programmu izglītojamajiem ar jauktiem attīstības traucējumiem (programmas kods 01015611).**

2019./2020.mācību gadā skola bija nodrošināta ar visiem nepieciešamajiem pedagogiem, bija pieejams atbalsts no Alūksnes novada pašvaldības Izglītības pārvaldes atbalsta speciālistiem (logopēdiem, speciālās izglītības skolotāja, psihologiem). 30.09.2019. un 02.03.2020. šie speciālisti bija pieejami arī izbraukumā skolā. Notika individuālas konsultēšanas, diagnostikas, korekcijas, sarunas klases stundās, kā arī vecāku un pedagogu konsultēšana, dalīšanās ar metodiskajiem materiāliem. Sadarbība ar Alūksnes novada pašvaldības Izglītības pārvaldes speciālistiem turpinās arī 2020./2021.mācību gadā. Skola papildus ir nodrošinājusi skolotāja logopēda nodarbības divas reizes nedēļā pirmsskolas un skolas vecuma izglītojamajiem, kā arī ar speciālās izglītības bērniem individuāli skolā strādā divi speciālās izglītības skolotāji. Skolotāji regulāri pilnveido profesionālo kvalifikāciju kursos un pieredzē no kolēģiem (pieredzes brauciens uz piecām dažādām Igaunijas skolām, kolēģu no Trikātas pamatskolas un Rugāju novada Eglaines pamatskolas uzņemšana), izmanto jaunās zināšanas ikdienas darbā, par ko liecina stundu vērojumi.

Skolas vīzija:Ziemeru pamatskola – skola, kurā iegūtā izglītība ļauj skolēniem veiksmīgi turpināt tālākizglītību un realizēt sevi dzīvē. Visi septiņi 2020.gada absolventi turpina mācības. Seši no viņiem mācās profesionālās izglītības iestādēs, viens – tālmācības vidusskolā.

Ziemeru pamatskolā tiek godātas tādas vērtības, kā prieks, cieņa, atbildība, darbs, tēvzemes mīlestība. Tas izpaužas ikdienas dzīvē un pasākumos, kuros skola piedalās un organizē (2019./2020. mācību gadā organizēts Alūksnes un Apes novadu skolu konkurss “Matemātika-zinātņu karaliene” un Alūksnes un Apes novadu tautas deju kolektīvu sadancis).

2019./2020.mācību gada prioritāte bija atgriezeniskās saites organizēšana mācību stundās, kā arī izaicinājums organizēt attālinātās mācības Covid-19 ārkārtas situācijas laikā. Kā labu sasniegumu varam vērtēt mācību procesa norisi, jo skolēnu sekmes būtiski nemainījās arī tik neparastos apstākļos, mācību procesā iesaistījās 100% skolēnu. Attālināto mācību laikā nespējām paveikt visus iecerētos pasākumus saistībā ar sasniedzamā rezultāta un atgriezeniskās saites organizēšanu, tādēļ darbu pie šīs metodiskās tēmas turpinām arī 2020./2021.mācību gadā.

2019./2020.mācību gadā skola piedalījās Lauku Atbalsta dienesta projektā “Skolas piens un augļi skolai”, kā ietvaros skolēni ik dienu ēda ābolus un dzēra pienu. Dalība iniciatīvā “Latvijas skolas soma” sniedza iespēju 1.semestrī katram skolēnam piedalīties vismaz vienā izzinošā pasākumā, 2.semestrī tas nebija iespējams ārkārtas situācijas dēļ. Skola regulāri piedalās “Zaļā josta” organizētajos konkursos “Tīrai Latvijai”, 2019./2020.mācību gadā tika savākti 2310 kg makulatūras (uz vienu skolēnu 21,39 kg) un 54 kg izlietoto bateriju. Jau 2.gadu skola piedalās Vides risinājumu institūta projektā “WasteArt”, kura ietvaros iegūti bioloģisko atkritumu kompostēšanas konteineri un sākta pārtikas produktu kompostēšana, kā arī skolēni veic atkritumu auditu skolā, mācās neražot pārlieku daudz atkritumu un tos šķirot. Vairāki 7.-9.klašu skolēni uzsāka mācības Vislatvijas skolu projektā “Esi līderis!’, kurā guva zināšanas uzņēmējdarbībā un personības pilnveidošanā. Skola ir iesaistījusies arī projektā “Karjeras atbalsts vispārējās un profesionālās izglītības iestādēs”, kā rezultāts ir karjeras izglītības dziļāka integrēšana mācību procesā, metodisks, informatīvs, konsultatīvs atbalsts, vietējās uzņēmējdarbības iepazīšana. Skolā sadarbībā ar CSDD skolēni var iegūt velosipēdista tiesības. Projekta “Dzīvo vesels Alūksnes novadā”” ietvaros 1.klases skolēni ir uzlabojuši stājas veselību, savukārt, 4.klases skolēni apguvuši peldētprasmi.

2019./2020.mācību gadā notika mērķtiecīga gatavošanās XII Latvijas skolu jaunatnes dziesmu un deju svētkiem, kuros piedalītos divi tautas deju kolektīvi un folkloras kopa. Audzināšanas darbā uzsvars tika likts uz piederības sajūtas veidošanu. To stiprināja arī 2019.gada rudenī skolas 40 gadu jubilejas nedēļas pasākumi, kā arī ieguldījums Latvijas simtgadei – ozoliņu stādīšanas akcija sadarbībā ar 29.Ziemeru mazpulku.

2019.gada februārī notika skolas akreditācija, un skola tika akreditēta uz 6 gadiem. Akreditācijas komisija ieteica, un skolas kolektīvs 2019./2020.mācību gadā īstenoja:

*1.Veicināt izglītojamo pašvērtēšanas prasmju attīstīšanu, atgriezeniskās saites izmantošanu mācību procesā.* Pedagogu kolektīvs to aktualizēja gan metodiskās tēmas izstrādē, gan attālināto mācību laikā. Darbs labāku rezultātu sasniegšanai tiek turpināts 2020./2021.mācību gadā.

*2.Pedagogu kolektīvā sistemātiski praktizēt savstarpējo mācību stundu vērošanu.* Darbs tika iesākts, bet pārtraukts sakarā ar attālināto mācību procesu, tiek turpināts jaunajā mācību gadā.

*3. Rast iespēju skolēnu pašpārvaldes telpai.* 2019./2020.nmācību gadā skolēni tika pie savas telpas, paši to izremontēja un iekārtoja. Uzteicama skolēnu darbošanās un atbildība.

*4. Sporta laukuma renovācija.* Sadarbībā ar pagasta pārvaldi un Alūksnes novada pašvaldības atbalstu sporta laukuma renovācija notika 2020.gada vasarā. Ir izveidoti vairāki laukumi dažādām sporta spēlēm, iegādāts jauns inventārs, ieklāts jauns skrejceliņa segums. Skola gaida sporta laukuma tehnisko pieņemšanu, lai varētu sākt izmantot jaunās iespējas.

**2.KRITĒRIJU PAŠVĒRTĒŠANAS REZULTĀTI**

**Mācību saturs**

Kritērijs “Mācību saturs” Ziemeru pamatskolā tiek īstenots atbilstoši vērtējumam **“ļoti labi”**. To pamato šāda informācija:

* Ar 2020./2021.mācību gadu skola realizē divas jaunas izglītības programmas: Speciālās pamatizglītības programmu izglītojamajiem ar smagiem garīgās attīstības traucējumiem vai vairākiem smagiem attīstības traucējumiem (programmas kods 21015911) un Speciālās pirmsskolas izglītības programmu izglītojamajiem ar jauktiem attīstības traucējumiem (programmas kods 01015611).
* Uzsākta kompetencēs balstīta mācību satura apguves organizēšana vispirms pirmsskolas grupās, jaunajā mācību gadā arī 1., 4., 7.klasēs. Par to liecina pedagogu iesniegtie SVD plānojumi, sarunas ar skolēniem par mācību stundu norisi.

Kritērija “Mācību saturs” stiprās puses Ziemeru pamatskolā, noslēdzot 2019./2020.mācību gadu:

* Ir apmierināta nepieciešamība pēc jaunajām izglītības programmām. Jauno speciālās pamatizglītības programmu Alūksnes novadā īsteno tikai Ziemeru pamatskola, tādējādi piedāvājot skolēniem, kuriem tas ir nepieciešams, mācīties savā novadā. Jaunā speciālās pirmsskolas izglītības programma nodrošinās pēctecību, bērnam vienā izglītības iestādē ļaujot apgūt gan pirmsskolas, gan pamatizglītības programmas.
* Pedagogi ir gatavi uzsākt jaunā satura ieviešanu, ir pilnveidojuši profesionālās kompetences un izpratni par jauno kompetenču saturu.

Kritērija “Mācību saturs” turpmākās attīstības prioritātes ir:

* Izstrādāt jaunu audzināšanas darba plānu 3 gadiem.

**Izglītojamo drošības garantēšana**

Kritērijs “Izglītojamo drošības garantēšana” Ziemeru pamatskolā tiek īstenots atbilstoši vērtējumam **“ labi”**. To pamato šāda informācija:

* 2019.gadā izstrādāti “Personas datu apstrādes aizsardzības noteikumi Ziemeru pamatskolā”.
* Skolā strādā medmāsa. Tiek organizēta sanitāri higiēnisko normu ievērošanas kontrole. Ar skolēniem notiek pārrunas par higiēnu. Tiek veiktas pārbaudes uz pedikulozi un kašķi, rezultāti fiksēti pārbaužu žurnālā.
* Sākumskolas skolēniem nodrošināta iespēja pēc mācību stundām pavadīt laiku, sagatavojot mājas darbus un atpūšoties pedagogu uzraudzībā.
* Skolas ārdurvis mācību laikā ir slēgtas, apmeklētājiem iepriekš jāsazinās ar skolas vadību par vizītes mērķi vai par savu apmeklējuma nolūku jāziņo dežūrapkopējai.
* Katru mācību gadu skolēniem tiek dota iespēja izspēlēt praktisku situāciju, kā rīkoties evakuācijas gadījumā.
* Pirmsskolas grupām nodrošināta atsevišķa ieeja un telpas atsevišķā korpusā.

Kritērija “Izglītojamo drošības garantēšana” stiprās puses Ziemeru pamatskolā, noslēdzot 2019./2020.mācību gadu:

* Ziemeru pamatskolas izglītojamajiem ir nodrošināta ārējā drošība.
* Izglītojamajiem ir zināšanas par drošības jautājumiem un prasmes rīkoties ārkārtas situcijā.

Kritērija “Mācību saturs” turpmākās attīstības prioritātes ir:

* Mazināt emocionālās un fiziskās aizskaršanas gadījumus no vienaudžu puses, iesaistot problēmu risināšanas darbā skolēnu pašpārvaldes pārstāvjus. Uzlabot 2019.gadā aptaujās minēto (37% vecāki norāda, ka emocionāli bērni no citu skolēnu puses tiek aizskarti reizi gadā, 15% - pāris reižu gadā, 4% - reizi mēnesī. 68% skolēnu min pazemošanu emocionāli dažreiz. Par fizisku aizskaršanu 11% vecāku min reizi gadā, 11% - pāris reižu gadā. 32% skolēnu min, ka dažreiz aizskar fiziski).
* Vismaz 2 reizes mācību gadā organizēt praktiskas nodarbības, lai izglītojamie pilnveidotu prasmes rīkoties dažādās situācijās.